32006R2031
L 414/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2031/2006 НА КОМИСИЯТА
от 22 декември 2006 година
за адаптиране на няколко регламента по отношение на пазара на захарта във връзка с присъединяването на България и Румъния към Европейския съюз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 56 от него,
като има предвид, че:
(1)
Необходими са определени технически изменения в няколко регламента на Комисията по отношение на общата организация на пазара на захар, с цел да се извършат адаптациите, които са необходими във връзка с присъединяването на България и Румъния към Европейския съюз.
(2)
Регламент (ЕО) № 192/2002 на Комисията от 31 януари 2002 г. относно определяне на подробни правила за издаването на лицензии за внос за захар и смеси от захар и какао с кумулиране на произход от AКТБ/OМT или EО/OМT (1) съдържа определени вписвания на всички езици на държавите-членки. Следователно трябва да бъдат добавени и вписванията на български език и румънски език.
(3)
Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006-2007, 2007-2008 и 2008-2009 стопански години на вноса и рафинирането на захарни продукти по някои тарифни квоти и преференциални споразумения (2) съдържа определени вписвания на всички езици на държавите-членки. Следователно трябва да бъдат добавени и вписванията на български език и румънски език.
(4)
Регламент (ЕО) № 951/2006 на Комисията от 30 юни 2006 г. относно определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (3) съдържа определени вписвания на всички езици на държавите-членки. Следователно трябва да бъдат добавени и вписванията на български език и румънски език.
(5)
Следователно Регламент (ЕО) № 192/2002, Регламент (ЕО) № 950/2006 и Регламент (ЕО) № 951/2006 следва да бъдат съответно изменени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 192/2002 се изменя, както следва:
1.
В член 4 буква в) се заменя със следното:
„в)
в раздел 20 от лицензията едно от вписванията, изброени в приложение II.“
2.
Приложението става приложение I.
3.
Текстът на приложението към настоящия регламент се добавя като приложение II.
Член 2
Приложение III към Регламент (ЕО) № 950/2006 се заменя с текста на приложение II към настоящия регламент.
Член 3
Регламент (ЕО) № 951/2006 се изменя, както следва:
1.
В член 6 параграфи 2 и 3 се заменят със следното:
„2. Клетка 20 от заявлението за лицензия и от лицензията съдържа едно от вписванията, изброени в част А от приложението.
3. Лицензията за износ се издава за количеството, вписано в съответното уведомление за възлагане в рамките на търг. В клетка 22 от лицензията се вписва размерът на възстановяването при износ, посочен в уведомлението, изразен в EUR. Тя съдържа едно от вписванията, изброени в част Б от приложението.“
2.
Член 7 се заменя със следното:
„Член 7
Лицензия за износ за захар, изоглюкоза или инулинов сироп без възстановяване
Когато захар, изоглюкоза или инулинов сироп, които се намират в свободно обращение на пазара в Общността и не са „извънквотни“, трябва да бъдат изнесени без възстановяване, клетка 22 от заявлението за лицензия и раздел 22 от самата лицензия съдържат едно от вписванията, изброени в част В от приложението, в зависимост от въпросния продукт, според случая.“
3.
В член 14, параграф 3 първата алинея се заменя със следното:
„Раздел 20 от заявлението за лицензия за износ и от лицензията за износ за бяла захар, както и от заявлението за лицензия за внос и от лицензията за внос на сурова захар съдържа едно от вписванията, изброени в част Г от приложението.“
4.
Приложение I се заменя с текста на приложение III към настоящия регламент.
Член 4
Настоящият регламент влиза в сила от датата, на която Договорът за присъединяване на България и Румъния влезе в сила и при условие че последният влезе в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2006 година.